Sopa coada

Ła sopa coada xe el piato "bandiera" de Trevixo, radici a parte. 
Atension: Ghe xe anca na version ciamada de "Mota de Livensa" o de Oderso (a xe fata col poeastro al posto dei coeonbi)

Ła riceta par 4 persone la vol:
4 colonbi xòvani, 400 g de pan bianco vecio tajà a fete, un litro e mezo de brodo de carne, do séole grose, na costa de sèłeno, tre carote, un ciufo de parsémoło trità, tre cuciari de ojo, 150 g de buro, 80 g de parmesan o graso de montagna gratà, un goto de vin bianco seco, pevare, sale.

Netar ben i colonbi e tajarli par metà. Pareciar el desfrito con sełeno, séole, carote, ojo e buro. Quando che la séola ła taca a farse bionda, metare i colonbi inte ła tecia con un poco de vin bianco e lasarli cusinar a fogo lento. Zontar brodo, sale e pevare; metere el parsémoło e covèrsere, finchè i colonbi i xe ben coti. Tajar a fete alte un çentimetro el pan, cavarghe i osi ai colonbi coti, sensa spacarli masa. Zontar a tuto el conposto e a ła carne dei colonbi el brodo, de bojo. Lasar cusinar pian pian a fogo lento par altri diexe minuti. Metare sul fondo de na pirofila granda le fete de pan, su ogni feta metarghe sora meso colonbo a toki, spanpanarghe sora el parmesan, metare le altre fete intorno e sora oncora parmesan. Covèrsere el tuto col brodo e metare in forno a "coare" pian pian par almanco 5 ore, finchè el brodo no xe quasi tuto evaporà. In caso, zontar oncora un poco de brodo de bojo e un toketo de buro. Servir caldo.

Categoria:Cuxina veneta
Categoria:Carne